Hel by Hillcrest deur tanisoo | Bydraes | Woes - Kreatiewe platform vir Afrikaans
Titel: Hel by Hillcrest
Datum gepubliseer: 06 Aug 2010
Hy lê uitgestrek op 'n enorme pers handdoek langs die woelige swembad. Sy kaneelkleurige arms is blink en gespierd. Daar groei 'n swart mat oor sy bors en skouers. Verlore hang 'n goue kruisie om sy nek in die kroeserigheid. Sy tone of hand beweeg nou en dan liggies om 'n lastige vlieg te verjaag.
Hy staan stadig en tydsaam op. Hy trek sy blou Hang Ten-baaibroek reg en slof dan stadig na die diep kant van die swembad. Dan gee hy 'n lui sprong en duik potsierlik in die swembad in. Hy klim al druppend uit. Hy neem weer stelling in op sy helderkleurige handdoek.
Sy sit kiertsregop in 'n eina swembroekie. Haar toonnaels is skarlakenrooi ingekleur. Sy het verskeie stringe krale en kettinkies om haar slanke nek en benerige enkels. Om haar dun polse pronk dik swart rubberbandjies. Sy staan flink op en skud haar gekleurde haredos in posisie. Met wikkelende heupe en 'n stywe rug stap sy na die swembad en gaan sit nonchalant op die rand met haar gesig na die son gekeer en haar oë dromerig half toe. Dan staan sy weer op en heupswaai 'n paar passies terug. Sy neem 'n redelik aanloop en wip hoog in die lug in op. Mense se koppe ruk omhoog. Vir 'n vlietende oomblik hang sy roerloos in die lug en dan vou sy meteens soos 'n knipmes dubbeld en skiet af in die swembad in. Haar liggaam sny deur die ligblou water soos 'n warm mes deur botter.
Die verstomde skare sien meteens hoe die kristalhelder water besoedel word deur dieprooi bloed. Niemand let op toe hy droomverlore opstaan en begin naderskuifel nie. Hy sak stadig in die water in en is doof vir die bewonderende aanmerkings agter sy rug. "Ag, hoe dapper van hom!" "Kyk, hy gaan haar red!" "Hy is seker 'n dokter" "Wat 'n kalm, selfversekerde jong man!"
Hy beweeg op sy tyd deur die water en die skare se getalle groei. Almal juig en iemand gooi selfs 'n blom in die bloedbevlekte water. Die menigte raak skielik stil as hy haar sagkens optel uit die water en hulle merk die teerheid in sy oë.
Dan sak sy mond af na die wond in haar voorkop en hy skeur met bloeddorstige wreedheid groot stukke vleis van haar gesig af, wat hy met smaak en 'n paar gromgeluide, verorber. Die skare vertrap mekaar om so gou as moontlik van die swembad van hel af weg te kom.
Van al die ontsteltenis wat hy veroorsaak, is hy nie eers bewus nie. Hy geniet sy grusame maaltyd langs die swembad …
(Ek het hierdie opstel geskryf in St. 8. Die tema van my skryfsel het die verskrikte Afrikaans-juffrou genoop om my ouers in te roep en 'n helse bohaai het om my kop losgebars. Dit was in 1980. My pen se ink het summier opgedroog en ek het in 30 jaar nie weer 'n enkele woord geskryf nie. Tot 'n maand of so gelede toe ek woes ontdek het en onder 'n skuilnaam kon skryf.)
Ook ek het 'n dooie tyd van 20 jaar beleef ná my St. 9-verse, en hier op Woes eers weer begin skryf. Is dit nie wonderlik om weer daardie kreatiwiteit te voel vloei nie?
9 jaar 8 maande 2 weke 18 ure oud
Ons kan oor enigiets skrywe maar dit is nie ons (ek )nie , ek hou hiervan , Groete , BERG
9 jaar 9 maande 2 weke 1 dag 23 ure oud
Die grootste tragedie was dat 'n jong persoon se kreatiewe sy versmoor en verkrag is. Vandag is jou opstel 'n sprokie in vergelyking met vandag se vampiere en goedkoop seks.
Jy was almal voor!
Leef jou kreatiwiteit uit en moet nooit dat iemand jou weer stil maak nie.!!!
10 jaar 5 maande 2 weke 1 dag 6 ure oud
wat n skade dat verkrampte gedagtes mens se kreatiwiteit so kan blus
10 jaar 5 maande 3 weke 1 uur oud
Negatiewe bohaai? Ek was amper in Weskoppies toegesluit, want ek was 'n SIEK-SIEK-SIEK KIND net oor 'n ou simpel opstelletjie! My ink het nie net opgedroog nie, ek het my skryfgoed VERNIETIG en ek sal nooit weer op dieselfde vlak kom nie. Dertig jaar se lewe in 'n woestyn van opgekropte woorde.
Dankie vir absoluut niks, Juffrou Ekisblyekhetjoufokkenvanvergeet
10 jaar 5 maande 3 weke 5 ure oud
prysenswaardige opstel vir 'n st 8 kind - ek dink diep in jou hart het jy altyd geweet dis goed gedoenb gewees, die negatiewe bohaai ten spyt? welgedaan, en dis verblydend dat jy nou nog baie stukke gaan skryf, reg?